ངའི་བསམ་པར་ད་ལྟའི་འུ་ཅག་གི་སྤྱི་ཚོགས་གནས་བབས་སོགས་ཕྱོགས་གང་ཐད་ནས་བལྟས་ན་རེག་དུག་སྔོན་འགོག་གི་ཐབས་ཤེས་གཉིས་འདུག གཅིག གོང་རིམ་ལ་ཁྲིམས་གཏུགས་སྙན་ཞུ་འབུལ་རྒྱུ་དང༌། གཉིས། གཞི་རིམ་མང་ཚོགས་ལ་རེག་དུག་འགོས་ནད་ཀྱི་ཉེན་ཚབས་སྐོར་གྱི་གོ་རྟོག་སྤེལ་རྒྱུ་དེ་རེད། གོང་རིམ་ལ་ཁྲིམས་གཏུགས་སྙན་ཞུ་འབུལ་ཕྱོགས་ནི། ས་གནས་སོ་སོའི་ཤེས་ལྡན་པ་དག་མཉམ་རོབ་ཀྱིས་འབྲེལ་ཡོད་ལས་ཁུངས་ལ་སྙན་ཞུ་ཕུལ་ཏེ་ས་ཁུལ་སོ་སོར་ཡོད་པའི་སྨད་འཚོང་སྤྲོ་ཁང་དག་ཁྲིམས་གཏུགས་བྱས་ཏེ་སྨད་འཚོང་མའི་བསྟི་གནས་དག་མེད་པ་བཟོ་རྒྱུ་དང༌། གཉིས་ནས་ས་གནས་བདེ་འཇགས་ལས་ཁུངས་གིས་གྲོང་ཁྱེར་དང་སྤྱི་ཚོགས་ཀྱི་བདེ་འཇགས་དོ་དམ་གྱི་འགན་འཁྲི་གཙང་ལེན་བྱེད་ཀྱིན་མེད་པའི་དངོས་དོན་ཐེར་འདོན་བྱ་རྒྱུ་དེ་རེད། གཞི་རིམ་མང་ཚོགས་ལ་གོ་རྟོག་སྤེལ་ཕྱོགས་ཀྱི་ཆ་ནས། རེག་དུག་འགོས་ནད་སྐོར་གྱི་དུས་དེབ་དང་ཚགས་པར་འགྲེགས་སྤེལ་དང་གཞི་རིམ་ས་ཁུལ་དུ་དངོས་སུ་སོང་སྟེ་རེག་དུག་འགོས་ནད་ཀྱི་ཉེ་ཁའི་རང་བཞིན་དང་སྔོན་འགོག་ལག་ཐབས་སོགས་ངོ་སྤྲོད་བྱས་ཏེ། མི་མང་རང་ངོས་ནས་འགོས་ནད་ལ་འཛེམས་དོགས་བྱེད་པའི་འདུ་ཤེས་བསྐྲུན་རྒྱུ་དེ་རེད། གལ་སྲིད་བོད་པའི་སྤྱི་ཚོགས་སུ་སྨད་འཚོང་མའི་རིགས་མེད་པ་བཟོ་ཐུབ་ཚེ་རེག་དུག་སྔོན་འགོག་ལ་ཕན་པ་ཁོ་ན་ཙམ་མ་ཡིན་པར། སྤྱི་ཚོགས་སྤྱིའི་ཤེས་ཡོན་དར་རྒྱས་དང་ཀུན་སྤྱོད་དག་གཙང་ཡོངས་པར་ཀྱང་ནུས་བ་གལ་ཆེན་འདོན་ཐུབ་པར་སེམས། དེ་བས། མཇུག་མཐར་ངས་ཡང་བསྐྱར་ཟིན་བྲིས་ཀློག་པ་པོ་རྣམས་ཀྱིས་སོ་སོའི་བསམ་ཚུལ་གང་ཡོད་པ་མཐའ་དག་ཁོག་ཏུ་སྦོས་མི་འདུག་པར། སྤྱི་ཚོགས་སུ་བཏོན་དེ་འུ་ཅག་གཞོན་སྐྱེས་ཚང་མས་རང་རེའུ་སྤྱི་ཚོགས་འདིར་མཉམ་རོབ་ཀྱི་ནུས་བ་ཞིག་འདོན་ཐུབ་རྒྱུར་རེ་བ་ཡོད་ལ། ཡིད་ཆེས་ཀྱང་ཡོད།